Prințesa Alma

Alma Elweise

Ultima descendentă a casei regale Elweise din Aakra, menționată cu respect de istorie ca fiind unificatoarea celor cincisprezece regate și cântată în legende ca eroină a Războiului Amurgului Roșu. Dispărută în mod misterios după lupta cu puternicul demon Gazoh Înșelătorul, este găsită douăsprezece veacuri mai târziu în peșterile din Munții de Gheață și readusă la viață de către Lady Morwenna.

**Aspect fizic**

Alma este o femeie foarte frumoasă de aproximativ treizeci de ani, înaltă, cu o constituție aparent delicată, trăsături fine, ținută dreaptă și aristocratică. Are părul blond-arămiu, buclat și lung până la talie (în urma exploziei din catacombe, părul ei este tăiat la nivelul umerilor), pielea foarte albă și ochii mari, de culoarea chihlimbarului. Prezență impunătoare, elegantă și foarte feminină, indiferent dacă poartă costumul gri cu negru al cadeților Gărzii Imperiale sau rochiile grele de catifea purpurie și albastră, asortate cu bijuterii de aur alb, din cadrul ceremoniilor oficiale. Chiar și în uniforma argintie a Pretorienilor se mișcă cu o grație desăvârșită, ca și cum ar fi înveșmântată în mătăsuri și catifele, corset și crinolină.

**Temperament**

Nu s-a născut pentru a fi o războinică; este sugerat că a devenit una, fără ca ea să-și fi dorit asta. Fire curioasă și analitică. Educată să păstreze un calm perfect în orice situație, rar își arată adevăratele gânduri și sentimente. Nedreptatea o stârnește, suferințele celor fără apărare o înduioșează; în același timp, e răzbunătoare și complet lipsită de scrupule față de adversari.

Perfidă și alunecoasă ca o cobră.

Foarte conștientă de frumusețea ei și de impactul pe care chipul ei inocent, aparenta ei fragilitate și vocea dulce o au asupra interlocutorilor, nu ezită să își folosească atuurile pentru a-și atinge scopurile. Nu posedă forță fizică, dar este foarte rapidă în mișcări. Folosește cu îndemânare atât pumnale și săbii ușoare, cât și arme de foc. Înțelege bine jocurile politice și învață repede, însă succesele din trecut o fac să fie prea sigură pe ea și să creadă că poate învinge și în prezent, prin aceleași metode.

**Istoria cunoscută, așa cum apare în puținele scrieri rămase din vremea Primei Unificări, în legende și în amintirile prințesei**

Alma s-a născut cândva între anii 22-27 Înainte de Prima Unificare, în Palatul Imperial din Aakra.

Se spune că, în adolescență, a făcut un pact cu demonul Gazoh Înșelătorul, lucru care i-a pecetluit întreaga soartă.

Deși documentele atestă faptul că Unificarea s-a realizat pe cale diplomatică, prin tratate de pace între Aakra și fiecare din cele paisprezece regate, principate și orașe-state ale Asworului, Alma mărturisește că, în realitate, lucrurile au stat complet diferit. Ea se dezvăluie astfel ca fiind o veritabilă „văduvă-neagră”, un monstru cumplit și însetat de putere ascuns în spatele unui chip angelic, seducând regi cu ajutorul frumuseții ei și apoi ucigându-i, pentru a prelua controlul asupra teritoriilor acestora.

Regele Gallar al Sewoliei, conducătorul ultimului regat liber, nu se lasă înșelat; bărbat aspru și luptător neobosit, Gallar e hotărât să o ucidă cu orice preț pe regina din Sud și să păstreze independența ținuturilor nordice. Faramund Vrăjitorul însă intervine ca mediator între Alma și Gallar; îi convinge să își unească forțele și să lupte împreună împotriva adevăratului dușman, demonul Gazoh. În urma unor îndelungate tratative, cei doi acceptă armistițiul. Mai mult, își întăresc alianța prin căsătorie și ajung să se iubească sincer, deși la început nici unul dintre ei nu își dorea această unire.

La scurt timp, monarhilor din Aswor li se alătură armata Elfilor condusă de regele Salhir, care îi dăruiește Almei Sabia de Smarald. Astfel începe Războiul Amurgului Roșu; opt ani de noapte profundă, lupte cumplite și multă, multă moarte. În al optulea an, Gazoh este încolțit la poalele Munților de Gheață și despărțit de legiunile lui printr-o stratagemă a lui Gallar. Alma hotărăște atunci să urce singură Munții, în vreme ce Gallar, Salhir și Faramund, împreună cu grosul armatei, urmează să țină legiunile în loc.

Conform relatărilor doamnei Morwenna, cei trei mari conducători de oști sunt uciși în această luptă.

Alma îl ajunge pe Gazoh la Peșterile Înalte, unde îl înfruntă și îl ucide cu ajutorul armei vrăjite. Însă demonul ucis nu pleacă singur; spiritul lui o trage pe Alma după el, în ținutul întunecat de la Poarta Umbrelor, la Hotarul Morții. Aici este găsită de Lady Morwenna, o mie două sute cincizeci și nouă de ani mai târziu, când strigătele de ajutor ale prințesei, adresate amintirii lui Faramund, ajung la ea printr-o viziune.

Ulterior, echipa lui Roderic, lord Protector al Noului Aswor, o preia și o pregătește pentru revenirea pe tron.